Správa

k návrhu na  vyslanie   delegáta Slovenskej republiky na trináste zasadnutie Zhromaždenia Medzinárodnej organizácie pre morské dno v Kingstone na Jamajke v dňoch 9. - 20. júla 2007

	Vláda Slovenskej republiky  prerokovala 17. júna 1997  správu o účasti Slovenskej republiky v Spoločnej organizácii INTEROCEANMETAL a prijala v tejto súvislosti uznesenie č. 435.

	V bode C.2. predmetného uznesenia uložila ministerke zahraničných vecí v spolupráci s ministrom životného prostredia zabezpečovať plnenie úloh a účasť Slovenskej republiky na zasadnutiach zmluvných strán dohovoru OSN o morskom práve z 10. decembra 1982 a Dohody o uplatňovaní časti XI Dohovoru OSN o morskom práve z 29. júla 1994, ako aj na zasadnutiach Zhromaždenia Medzinárodnej organizácie pre morské dno (v ďalšom texte MOMD).

	Slovenská republika zabezpečuje vyššie uvedené úlohy prostredníctvom účasti v dvoch medzinárodných organizáciách:

1.	Medzinárodná organizácia pre morské dno (International Seabed Authority - ďalej MOMD)

Sídli v Kingstone na Jamajke a predstavuje v otázkach využívania pevných nerastných surovín z morského dna správcu a zákonodarcu. Správcovská úloha spočíva v tom, že MOMD prideľuje záujemcom  o prieskum a ťažbu surovín na morskom dne prieskumné územia (claimy) o rozlohe 150 000 km2  v tých častiach morí a oceánov, ktoré sa podľa doterajších poznatkov považujú za nádejné pre výskyt takýchto surovín. Vôbec najnádejnejšou oblasťou je dno Tichého oceána v priestore medzi Havajskými ostrovmi a Strednou Amerikou. Svoje prieskumné územia tu majú Rusko, Japonsko, Francúzsko, Nemecko, Čína, Kórea a Spoločná organizácia Interoceanmetal, kde sú t. č. združené Slovensko, Česko, Poľsko, Rusko, Bulharsko a Kuba. Okrem toho tu má prieskumné územia 5 medzinárodných konzorcií, v ktorých majú hlavný podiel USA a Kanada. 

Vyššie menovaní účastníci investujú do prieskumu finančné prostriedky a označujú sa ako pionierski investori. Členstvom v Spoločnej organizácii Interoceanmetal (ďalej len SO IOM) sa Slovenská republika dostala medzi cca 15 štátov sveta, ktoré majú práva a povinnosti pionierskeho investora. Medzi práva patrí hlavne možnosť prieskumu v pridelenej oblasti, príprava ťažby a nakoniec i ťažba surovín. OSN v zákone o mori (1982) prijala zásadu, že suroviny na morskom dne (mimo jurisdikciu prímorských štátov) treba považovať za spoločné dedičstvo ľudstva. Aby sa predišlo tomu, že súčasné vyspelé štáty preskúmajú a vyťažia celé bohatstvo, prijala MOMD 2 zásady:

-	každý pioniersky investor  dostane  s cieľom  prieskumu 150 000 km2  morského dna,
-	po vykonaní prieskumu si pioniersky investor polovicu prieskumného územia (75 000 km2) ponechá pre ďalší prieskum a ťažbu, všetky údaje o druhej polovici prieskumného územia odovzdá MOMD, ktorá ich v prípade záujmu v budúcnosti odovzdá niektorému z dnešných rozvojových štátov alebo zoskupeniu takýchto štátov.

SO IOM ukončila 1. etapu prieskumu, ako aj proces odovzdávania polovice prieskumného územia v roku 2001. V dôsledku toho sa stala dňa 29. marca 2001 kontraktorom MOMD. Každých 5 rokov musí odovzdávať Medzinárodnej organizácii pre morské dno svoje plány prieskumu a ťažby a každý rok do 31. marca odpočet svojej činnosti za predchádzajúci rok.

	Od roku 2001 pozostávala činnosť SO IOM v pridelenom území z týchto prác:

-	geologický prieskum,
-	sledovanie životného prostredia na morskom dne,
-	technológia dobývania a transportu polymetalických konkrécií,
-	technológia spracovania polymetalických konkrécií.

Po  odstúpení  polovice  prieskumného  územia  zostalo  SO IOM  územie s  rozlohou 
75 000 km2 rozdelené na 2 časti:

	V časti B1 zásoby vlhkých konkrécií predstavujú 69,7 milióna ton s priemernou hustotou uloženia 12,1 kg/m2, čo predstavuje 47,3 miliónov ton suchých konkrécií pri priemernej hustote 8,2 kg/m2 a zásoby 600 000 ton Ni (1,27 %), 461 000 ton Cu (0,98 %), 92 000 ton  Co  (0,195 %),  13 400 000  ton  Mn  (28,43 %),  3 300 000  ton  Fe  (7,01 %), 
65 700 ton Zn (0,139 %), 23 600 ton Mo (0,05 %).

	V časti B2 zásoby vlhkých konkrécií  predstavujú  376 miliónov  ton  (hustota 13,3 kg/m2),   resp. 255  miliónov  ton  suchých  konkrécií  (hustota  9,1  kg/m2).  To   znamená 
3 385 000  ton  Ni  (1,33 %),  3 129 000  ton  Cu  (1,228 %),  449 000  ton  Co  (0,177 %), 
80 600 000 ton Mn (31,63 %), 14 500 000 ton Fe (5,7 %), 363 500 ton Zn (0,1452 %), 146 300 ton Mo (0,0575 %).

	S ohľadom na kolísajúce svetové ceny kovov nemá význam uvádzať presné vyjadrenie vyššie uvedených množstiev kovov vo finančných hodnotách. Podľa predchádzajúcich výpočtov by sa hodnota týchto kovov mala pohybovať okolo 150 miliárd USD. Neznamená to však hotové peniaze. Dá sa odhadnúť, že cca 90 % hodnoty pohltia náklady na ťažbu, transport a hutnícke spracovanie týchto surovín. Zvyšných 10 % (cca 15 miliárd USD) zostane na rozdelenie medzi členov SO IOM. Prieskumné územie, v ktorom má svoj podiel Slovenská republika, sa rozprestiera v Tichom oceáne na cca 120o západnej zemepisnej dĺžky (t. j. južne od Kalifornie) a medzi 10 - 15o severnej zemepisnej šírky (západne od pobrežia Nicaraguy, El Salvadoru a Guatemaly). Hĺbka mora sa tam pohybuje  medzi 4 - 5 km.

	O hodnote nášho územia v Tichom oceáne sme dostali v roku 2005 aj veľmi povzbudivý nepriamy dôkaz. Nemecko vtedy kúpilo od firmy Lockheed práva na vyhľadávanie a ťažbu v území západne od priestoru, v ktorom má práva Interoceanmetal, a teda aj Slovensko. Predtým malo Nemecko svoje územie v Pacifiku v peruánskom  bazéne, no vzdalo sa ho zrejme kvôli málo perspektívnym výsledkom. Prieskum pre predajcu Lockheed roila nemecká firma Preussag Aktiongesselschaft a Nemci zrejme výsledkom jej prieskumu veria, veď kúpili aj celú databázu údajov z prieskumu. Cena predaja je pochopiteľne neznáma.

	Ako nový kontraktor predložili Nemci na Zhromaždení MOMD v Kingstone v auguste 2005 svoj plán prieskumu, ktorý MOMD posudzovala. Na roky 2006 - 2020 naplánovali na prieskum vynaložiť 7 139 000,- Euro.

	Za právo na vykonávanie prieskumu či ťažby neplatíme, keďže ide o spoločné dedičstvo ľudstva. Slovenská republika platí ročne MOMD cca 3 000,- až 4 000,- USD na chod organizácie. Presná výška závisí od výšky HDP dotyčnej krajiny.

2.	Spoločná organizácia Interoceanmetal (SO IOM)

Bolo spomenuté už vyššie, že je jedným z pionierskych investorov pre vyhľadávanie, prieskum a ťažbu polymetalických konkrécií na dne morí a oceánov. Jej členovia sú Slovensko, Česko, Poľsko, Rusko, Bulharsko a Kuba. Vznikla ešte v roku 1987. Každý z členských štátov (okrem Kuby, ktorá má štatút rozvojovej krajiny) platil ročne do rozpočtu SO IOM 150 000 USD.  Od roku 2007 sa táto suma zvýšila na 200 000 USD s ohľadom na klesajúci kurz USD voči Sk resp. Euru. Tieto prostriedky sa využívajú hlavne na organizovanie  prieskumných expedícií do Tichého oceána. Údaje o množstve a obsahu kovov, uvedené v predchádzajúcom texte, sú práve výsledkom takýchto expedícií. Expedície sa konajú raz za 2 - 3 roky, keď sa nazhromaždí dostatok finančných prostriedkov. Ich hlavným cieľom je odber vzoriek z  morského dna. Takto sa získavajú polymetalické konkrécie pre ďalšie analýzy a vzorky sedimentov z morského dna pre posúdenie inžiniersko-geologických pomerov a posúdenie prejavov života na morskom dne. Dôležité je aj mapovanie reliéfu morského dna pomocou echolotov či sonarov. Podľa doterajších poznatkov sa predpokladá, že ťažbu bude možné vykonávať iba na vodorovných a mierne naklonených terénoch. Terény so sklonom nad 7 % sú pre ťažbu nevhodné.

	Na ostatnom 47. zasadnutí Rady SO IOM v Štetíne (20. - 24. 11. 2007) sa riešila aj príprava konkurzu na výber subjektu, ktorý vytvorí experimentálny systém dobývania polymetalických konkrécií pre prieskumný rajón SO IOM a vykoná aj jeho skúšku v prírodných podmienkach.

	Je žiaduce, aby sa do takejto súťaže zapojili podľa možností aj slovenské banské organizácie, ktoré informujeme prostredníctvom Slovenskej banskej komory.

3.	Príprava predpisov pre vyhľadávanie, prieskum a ťažbu nerastných surovín na morskom dne

Ide o dôležitú časť činnosti MOMD, ktorá sa odohráva najmä počas každoročných zasadnutí MOMD. V období medzi zasadnutiami  pripravuje tieto materiály Právna a technická komisia MOMD. Prerokúvajú a schvaľujú sa na zasadnutiach.

	Dňa 13. 7. 2000 boli počas 6. zasadnutia MOMD schválené "Pravidlá pre vyhľadávanie a prieskum polymetalických konkrécií v oblasti".

	Od roku 2001 sa pripravujú obdobné pravidlá pre vyhľadávanie  a prieskum polymetalických sulfidov a kobaltových kôr, ako aj pravidlá pre ochranu biodiverzity na morskom dne. Pôvodne malo ísť o 3 rôzne predpisy, z praktických dôvodov sa však dohodlo, že všetky 3 vyššie spomenuté problematiky môže zahrnúť 1 spoločný predpis s možným názvom "zákon pre ťažbu polymetalických sulfidov a kobaltových kôr".

	Príprava tohto predpisu je značne zdĺhavá, keďže v zhromaždení sa k nemu môžu vyjadrovať príslušníci 148 členských štátov. Nie všetky diskusné príspevky sú kompetentné, ale zabrániť im nemožno. Časť štátov, medzi nimi aj členovia SO IOM, vyjadrujú často nespokojnosť so zdĺhavosťou tohto procesu, pretože to vrhá zlé svetlo na efektivitu MOMD. Robili sme si nádej, že predpis bude schválený už v roku 2005 či 2006 počas 11. , resp. 12. zasadnutia. Dokončilo sa však iba druhé čítanie.

	Na 13. zasadnutí MOMD v Kingstone na Jamajke v dňoch 9.-20. júla 2007 má pokračovať schvaľovací proces  "zákona pre ťažbu polymetalických sulfidov a kobaltových kôr" tretím čítaním. Je potrebné, aby skupina východoeurópskych štátov, z ktorých sú okrem Slovenska najaktívnejšie Česko, Poľsko a Rusko, vytvárala tlak na urýchlenie procesu prijatia spomínaného zákona. Z tohoto dôvodu považujeme účasť  RNDr. Jozefa Franzena, splnomocnenca vlády SR v Spoločnej organizácii Interoceanmetal na 13. zasadnutí MOMD v Kingstone na Jamajke za potrebnú. Program 13. zasadnutia je prílohou tohto materiálu. Náklady na cestu a pobyt sa budú hradiť v rámci schválených limitov výdavkov Ministerstva životného prostredia SR.